જુગુપ્સાપ્રેરક રુવાંટીવાળા ગતિશીલ પગ, કાળાં ટપકાં જેવી તગતગી રહેલ આંખો, શિકારને જોઈ સતત લપલપી રહેલાં મોં પાસેનાં બે ઉપાંગવાળા પ્રમાણમાં તગડા દેખાતાકરોળિયાએ છૂટવાના પ્રયત્નોમાં વધુ ફસાતા જતા પતંગિયાની આજુબાજુ તીવ્ર ગતિએ આંટા માર્યા અને પતંગિયાને પોતાની લાળથી બાંધી દીધું. પછી પતંગિયું થાકીને લગભગ નિષ્ક્રિય બન્યું ત્યાં સુધી આતુરતાપૂર્વક રાહ જોતો રહ્યો. પછી ધીમે ધીમે નજીક સર્યો. પછી એને ચારે બાજુથી એના લાંબા ઘૃણાસ્પદ પગનાં પાશમાં લીધું અને પતંગિયાનાં પેટ પર ત્રણચાર ઝડપી ડંખ માર્યા. પતંગિયાના અંતિમ તરફડાટ પણ શમી ગયાં. પછી કરોળિયાએ પતંગિયાનાં પેટ પર બેચાર જગ્યાએ મોં માંડી જોયું, અને પસંદ પડેલા પેટની વચ્ચે મોં ખૂંપાવી દઈ પતંગિયાનો જીવનરસ ચૂસવામાં એકાગ્ર બની ગયો.